**Centrum pedagogicko-psychologického poradenstva a prevencie**

**Ul. Kollárova č. 49, 036 01 Martin**

č. t. 043/430 20 20, 430 20 21, 423 91 11, 0948 070 412, 0948 447 065, e-mail: cpppapmartin@gaya.sk, ww.cpppapmartin.sk

**STIMULÁCIA VÝVINU REČI**

**(3 ROKY)**

**V čom je vývin reči u 24-36 mesačného dieťaťa špecifický?**

* pribúdajú nové slovné druhy, tvary slov (ich ohýbanie), výpovede sú obsahovo i formálne komplexnejšie,
* dieťa začína používať minulý čas (prípony –l/-la/-lo), predložky na, do, v,
* v aktívnej slovnej zásobe sa začínajú objavovať prvé všeobecné pojmy ako jedlo, hračky, zvieratá,
* dieťa sa začína pýtať otázku prečo?,
* objavuje sa gramatické porozumenie (vníma gramatické prípony a predpony pozmeňujúce význam slov),
* vývin artikulácie dozrieva (**pozor na chybnú výslovnosť** hlások, nemá fyziologický charakter, je nežiadúce ak rodič čaká so zahájením logopedickej intervencie; chybná výslovnosť sa fixuje napr. francúzska výslovnosť hlásky R alebo medzizubná výslovnosť sykaviek),
* 30. mesiac – **zrod súvetí**, používanie spojok.

Viac o jazykových schopnostiach v ranom veku nájdete na našom webovom sídle [www.cpppapmartin.sk](http://www.cpppapmartin.sk) („na stiahnutie“ – „odborný materiál“ – „komunikačné schopnosti detí v ranom veku“).

Pozor na **myofunkčnú poruchu** (atypické prehĺtanie) u detí. Príčin môže byť niekoľko:

* životný štýl (krátkodobé a dlhodobé dojčenie, dlhodobé používanie dojčenskej fľaše, podávanie stravy chudobnej na tvrdé suroviny),
* zlozvyky (cmúľanie palca, prstov, predmetov, dlhodobé používanie cumlíka, ohrýzanie nechtov),
* ORL ochorenia (dýchanie ústami, hypertrofické mandle).

Uvedené prispieva k zmene postavenia zuboradia a fyziologickej polohy jazyka. Objavujú sa odchýlky v artikulácii, je potrebné zahájiť logopedickú intervenciu.

**Námety aktivít pre rozvíjanie jazykových schopností u detí vo veku 3 rokov:**

* rozvíjajte oromotoriku, nacvičujte správne dýchanie (podľa inštrukcií logopedičky),
* napodobňujte zvuky v okolí (napr. hadík „sss“, privolanie mačičky „c-c“),
* lokalizujte zvuky v okolí (ukázať odkiaľ prišiel), učte sa jednoduché pesničky, riekanky, rytmizujte,
* čítajte s dieťaťom rozprávkové knižky (pri čítaní nechajte dieťa rozprávať príbeh podľa ilustrácií, pred čítaním novej knihy ho nechajte podľa obrázkov hádať, o čom príbeh bude, skúste si s ním niektoré pasáže zdramatizovať, zahrať divadielko),
* vytvárajte situácie, ktoré podnecujú komunikáciu (hovorte s dieťaťom, zaujímajte sa o to, čo robilo, videlo, prežilo, kde bolo), avšak nezahlcujte ho otázkami, vyhýbajte sa otázkam, ktoré dieťa testujú (Čo je to? Aká je to farba?), otázkam, ktorými sa pýtate na zjavné informácie (Čo robíš?, keď vidíme, čo dieťaťa robí), zle načasovaným otázkam, keď dieťa venuje pozornosť inej téme; vhodné sú otázky, ktoré podporujú myslenie dieťaťa (Čo sa stalo? Ako to funguje?), otázky týkajúce sa pocitov a názorov (Čo si myslíš? Ako sa cítiš?), pýtajte sa otvorené otázky, na ktoré dieťa môže odpovedať rôznymi spôsobmi (Čo chceš robiť? S čím sa zahráme?),
* rozprávajte dieťaťu o tom čo sa okolo neho deje, hovorte o tom, čo sa stalo v minulosti alebo čo ho čaká v blízkej budúcnosti, umožníte mu chápať časové súvislosti a naučí sa ich vyjadrovať slovami,
* učte dieťa orientovať sa priestore (vpredu, vzadu, hore, dole a pod.),
* pomenovávajte predmety v okolí, vysvetľujte významy slov, oboznamujte ho s vyššími pojmami ako napr. zvieratá, rastliny, oblečenie,
* vytvárajte jednoduché protiklady (napr. malý-veľký, mokrý-suchý, čistý-špinavý),
* komentujte, čo vidíte v okolí, modelujte gramaticky správne vety (pozor na dĺžku prehovoru, vylaďte sa na rečovú úroveň dieťaťa),
* podporte používanie predložiek v, na, do (hrajte s dieťaťom schovávačku, komentujte, kde ukrývate predmet).

Viac informácií o tom ako rozvíjať reč dieťaťa v období súvetí nájdete v **Knihe o detskej reči**od autoriek K. Horňáková, S. Kapalková, M. Mikulajová. V knihe sa dočítate aj o hrách a hračkách vhodných pre toto obdobie.